রামকৃষ্ণ পরমহংস
রামকৃষ্ণ পরমহংস (১৮ই ফেব্রুয়ারি, ১৮৩৬ – ১৬ই আগস্ট, ১৮৮৬; পূর্বাশ্রমের নাম গদাধর চট্টোপাধ্যায়) ঊনবিংশ শতকের এক প্রখ্যাত ভারতীয় বাঙালি যোগসাধক, দার্শনিক ও ধর্মগুরু। তাঁর প্রচারিত ধর্মীয় চিন্তাধারায় রামকৃষ্ণ মিশন প্রতিষ্ঠা করেন তাঁর প্রধান শিষ্য স্বামী বিবেকানন্দ। তাঁরা উভয়েই বঙ্গীয় নবজাগরণের এবং ঊনবিংশ ও বিংশ শতাব্দীর হিন্দু নবজাগরণের অন্যতম পুরোধাব্যক্তিত্ব। তাঁর শিষ্যসমাজে, এমনকি তাঁর আধুনিক ভক্তসমাজেও তিনি ঈশ্বরের অবতাররূপে পূজিত হন।
ঠাকুর (পদবী/উপাধি)
ঠাকুর বাঙালি পদবি বা উপাধি, "ঠাকুরমশাই" শব্দটি থেকে সাধিত শব্দ। তদানীন্তন কোন কোন বাঙালি ব্রাহ্মণ পরিবারের যথা, কুশারী অথবা ভট্টাচার্য পদবীবিশিষ্ট লোকদের সম্মান করে ঠাকুরমশাই বলে ডাকার ফলে পরে তা ঠাকুরে রূপ নিয়েছে। উচ্চ আধ্যাত্মিক কোন ব্যক্তিকে শ্রদ্ধা প্রকাশ করে ঠাকুর বলে ডাকা হয়। বিখ্যাত জোড়াসাঁকো ঠাকুর পরিবারের আগের পদবী ছিল কুশারী, পরে তা ঠাকুর উপাধি প্রাপ্ত হয়। রামকৃষ্ণ পরমহংসদেবের প্রকৃত নাম ছিল গদাধর চট্টোপাধ্যায়, কিন্তু ঠাকুর রামকৃষ্ণ পরমহংস নামে তিনি বেশি পরিচিত।